Liidetud kohtuasjad C‑608/10, C‑10/11 ja C‑23/11
Südzucker AG jt
versus
Hauptzollamt Hamburg‑Jonas
(eelotsusetaotlus, mille on esitanud Finanzgericht Hamburg)
Põllumajandus – Eksporditoetused – Ekslik viide eksportija kohta ekspordideklaratsioonis – Siseriiklikud õigusnormid, mis seavad õiguse saada eksporditoetust sõltuvusse ekspordideklaratsiooni taotleja kui eksportija kohta tehtud kandest – Ekspordideklaratsiooni parandamine pärast kauba vabastamist
Kohtuotsuse kokkuvõte
1.        Põllumajandus – Ühine turukorraldus – Eksporditoetused – Kohaldamise tingimused – Ekspordilitsentsi omaniku õigus toetust saada – Ekspordilitsentsi omaniku õigus eksporditoetusele üksnes siis, kui nimetatud omanik on pädevale tolliasutusele esitatud ekspordideklaratsiooni lahtrisse 2 eksportijana kantud
(Komisjoni määrus nr 800/1999, muudetud määrusega nr 90/2001, artikli 5 lõige 7)
2.        Tolliliit – Tollideklaratsioonid – Tollivormistusjärgne kontroll – Ekspordideklaratsiooni läbivaatamine – Eksportija nime muutmine, mis esineb selleks ette nähtud lahtris 2 – Lubatavus – Tolliasutuste kohustused
(Nõukogu määrus nr 2913/92, artikli 78 lõiked 1 ja 3)
3.        Põllumajandus – Ühine turukorraldus – Eksporditoetused – Kohaldamise tingimused – Ekspordilitsentsi omaniku õigus toetust saada – Omanik, kes ei ole ekspordideklaratsiooni lahtrisse 2 eksportijana kantud – Tolliasutuste võimetus anda eksporditoetust nimetatud deklaratsiooni eelnevalt parandamata
(Nõukogu määrus nr 2913/92; komisjoni määrus nr 800/1999, muudetud määrusega nr 90/2001, artikli 5 lõige 7)
4.        Tolliliit – Tollideklaratsioonid – Tollivormistusjärgne kontroll – Ekspordideklaratsiooni või kontrolleksemplari T5 lahtrisse 2 tehtud kande parandamine eksporditolliasutuse poolt – Pädeva tolliasutuse kohustus eksporditoetus välja maksta – Tingimused – Kontrollimine, mis on eelotsusetaotluse esitanud kohtu ülesanne
(Nõukogu määrus nr 2913/92, artikli 4 punkt 5)
5.        Põllumajandus – Ühine turukorraldus – Eksporditoetused – Kohaldamise tingimused – Pädeva tolliasutuse õigus maksta eksporditoetus välja, kuigi eksporditoetuse taotlus on tagasi lükatud põhjendusel, et taotluse esitaja ja viimati nimetatud taotluses osutatud kaupade eksportija ei ole üks ja sama isik – Siseriiklik õigus, mis ei näe eksporditolliasutusele ette parandamise kohustust – Väljaarvamine – Eksporditolliasutuse otsus, millega rahuldatakse parandustaotlus ning muudetakse nõuetekohaselt eksportija nimi – Pädeva tolliasutuse kohustus eksporditoetus välja maksta
(Nõukogu määrus nr 2913/92; komisjoni määrus nr 800/1999, muudetud määrusega nr 90/2001, artikli 5 lõige 7)
1.        Määruse (EÜ) nr 800/1999 (milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad (muudetud määrusega nr 90/2001)) artikli 5 lõiget 7 tuleb tõlgendada selliselt, et põhimõtteliselt on ekspordilitsentsi omanikul õigus eksporditoetusele üksnes siis, kui ta on pädevale tolliasutusele esitatud ekspordideklaratsiooni lahtrisse 2 kantud eksportijana.
(vt punkt 44, resolutsiooni punkt 1)
2.        Määruse nr 2913/92 (millega kehtestatakse ühenduse tolliseadustik) artikli 78 lõikeid 1 ja 3 tuleb tõlgendada selliselt, et need lubavad teha toetuse saamiseks ekspordideklaratsioonis tollivormistusjärgselt muudatusi, et muuta selleks ettenähtud lahtris eksportija nime, ning selliselt, et tolliasutustel on kohustus:
- esiteks kontrollida, kas selle deklaratsiooni muutmine on võimalik eelkõige selles osas, et eksporditoetusi käsitlevate liidu õigusnormide eesmärke ei ole ohustatud ja kõne all olevad kaubad on tegelikult eksporditud, mille tõendamine on taotleja ülesanne, ning
- teiseks võtma vajaduse korral vajalikud meetmed olukorra lahendamiseks, arvestades tema käsutuses olevat uut teavet.
(vt punkt 52, resolutsiooni punkt 2)
3.        Määruse nr 800/1999 (milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad (muudetud määrusega nr 90/2001)) artikli 5 lõiget 7 ja liidu tollieeskirju tuleb tõlgendada selliselt, et juhul kui ekspordilitsentsi omanik ei ole kantud ekspordideklaratsiooni lahtrisse 2 eksportijana, ei või tolliasutused anda sellele omanikule eksporditoetust ilma nimetatud ekspordideklaratsiooni eelnevalt parandamata.
(vt punkt 56, resolutsiooni punkt 3)
4.        Liidu tollieeskirju tuleb tõlgendada selliselt, et ekspordideklaratsiooni või vajaduse korral kontrolleksemplari T5 lahtrisse 2 tehtud kande tollivormistusjärgne parandamine eksporditolliasutuse poolt on eksporditoetuse maksmiseks pädevale tolliasutusele siduv, kui parandamise otsus vastab kõikidele otsuse sisulistele ja vormilistele tingimustele, mis on ette nähtud nii määruse nr 2913/92 (millega kehtestatakse ühenduse tolliseadustik) artikli 4 punktis 5 kui ka siseriiklikes asjakohastes sätetes. Eelotsusetaotluse esitanud kohtu ülesanne on kontrollida, kas need tingimused on täidetud.
(vt punkt 67, resolutsiooni punkt 4)
5.        Määruse nr 800/1999 (milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad (muudetud määrusega nr 90/2001)) artikli 5 lõiget 7 ja liidu tollieeskirju tuleb tõlgendada selliselt, et eksporditoetuse maksmiseks pädeval tolliasutusel ei ole eeldusel, et siseriikliku õiguse kohaselt ei ole eksporditolliasutuse poolt tehtud parandus eksporditoetuse maksmiseks pädevale tolliasutusele siduv, õigust võtta sõna‑sõnalt ekspordideklaratsiooni lahtrisse 2 tehtud kannet ning eksporditoetuse taotlust tagasi lükata põhjendusel, et selle taotluse esitaja ei ole nimetatud taotluses osutatud kaupade eksportija. Kui aga eksporditolliasutus parandustaotluse rahuldab ja eksportija nime nõuetekohaselt muudab, on see otsus eksporditoetuse maksmiseks pädevale tolliasutusele siduv.
(vt punkt 76, resolutsiooni punkt 5)